የሰላም ሚኒስትሯ ከሚዲያ ጋር ያደረጉት ትውውቅ
የሰላም ሚኒስትሯ ወ/ሮ ሙፈሪያት ካሚል ዓርብ ጥቅምት 30 ቀን 2011 ዓ.ም.፣ ወሎ ሠፈር አይቤክስ ሆቴል አካባቢ በሚገኘው ጽሕፈት ቤታቸው ከጋዜጠኞች ጋር ትውውቅ አድርገዋል፡፡ በዚህም ወቅት በቅርቡ የተቋቋመው የሰላም ሚኒስቴር ለመሥራት ስላቀዳቸው ተግባራት አጠር ያለ ማብራሪያ ሰጥተዋል፡፡ በዚህ መሠረት የሰላም ሚኒስቴር ተጠሪ የሆኑ መሥሪያ ቤቶችን መገምገሙን፣ ዘርፉ ለመጪዎቹ አሥር ዓመታት የሚመራበትን ፍኖተ ካርታ ጨምሮ በርካታ ስትራቴጂካዊ ጉዳዮችን ለመመለስ የሚያስችል ሥራ እየተከናወነ እንደሆነ ገልጸዋል፡፡ በተጨማሪም ከኅዳር 1 ቀን 2011 ዓ.ም. ጀምሮ ለአንድ ዓመት የሚቆይ መላውን ኅብረተሰብ ያካተቱ የተለያዩ ዝግጅቶች እንደሚኖሩ፣ በዚህም መሠረት የሰላም አቀንቃኝና መልዕክተኛ እንደሚመረጥ፣ በመርሐ ግብሩ መጨረሻ ደግሞ አገር አቀፍ የሆነ የሰላም ሽልማት እንደሚኖር ገልጸው፣ በዚህም መርሐ ግብር ለሰላም የዘመሩና የኖሩ ዕውቅና ይሰጣቸዋል ብለዋል፡፡ በምሥሉ ላይ ሚኒስትሯ ከጋዜጠኞች ጋር የእጅ ሰላምታ ሲለዋወጡ ይታያሉ፡፡ 